Danmark råder over den femte største handelsflåde i verden. - Danmarks Marineforening
Danmark råder over den femte største handelsflåde i verden.
Danmark rykker et trin op ad listen over verdens største søfartsnationer målt på handelsskibe som opereres af danske rederier. Det oplyser organisationen Danske Rederier.
Danske rederier eksporterede sidste år for 188 milliarder kroner, og søfart er dermed et af Danmarks største eksporterhverv. Rykket til femtepladsen på listen over verdens største opererede handelsflåder viser, ifølge adm. direktør i Danske Rederier, Anne H. Steffensen, at de seneste års kurs for dansk søfart har virket. - Det glæder mig meget, at Danmarks handelsflåde nu er den femtestørste i verden målt på de skibe, som opereres af danske rederier. Vi har set stor vækst i de skibe, som danske rederier driver, og samtidig er der flere skibe under dansk flag end nogensinde før. siger Anne H. Steffensen, der dog advarer mod at hvile på laurbærrene. Hun fortsætter: - De næste 5-10 år er helt afgørende for at finde vejen frem mod det CO2-neutrale skib, som vil være forudsætning for fortsat vækst i skibsfarten. Den viden, der er påkrævet, skal komme gennem investering fra erhvervet, målrettet forskning, uddannelse og innovative start-ups, som kan fastholde og udvikle den danske handelsflådes position som nu femte største i verden.”
Erhvervsminister Simon Kollerup er ifølge Danske Rederier enig i, at der fortsat skal være et stærkt fokus på forskning og innovation inden for søfart, ikke mindst når det gælder bæredygtighed: - Danmark er et lille land, men der er alligevel ikke mange andre lande, som kan måle sig med os, når det gælder søfart. Det skyldes naturligvis, at vi er en nation med lange stolte traditioner til søs, men også at vi her i nyere tid er nogle af dem, som går forrest for at sikre en grøn omstilling af søfarten, siger erhvervsminister Simon Kollerup og fortsætter: - Som grøn erhvervsminister er jeg særligt glad for at se, at branchen har sat en bæredygtig kurs med konkrete tiltag og visionære ambitioner for hvordan, vi kan styrke den grønne omstilling. Det er en tilgang som regeringen bakker 100 procent op om og som skal understøttes med en aktiv og grøn erhvervspolitik, hvor bæredygtighed og konkurrencedygtighed går hånd i hånd. (Kilde: Danske Rederier.)
Mere i denne kategori: « Fond støtter unik kunstudstilling på Fregatten JYLLAND	Danmarks største trawler langtidschartres til det færøske rederi Vardin »